Document ID: 32012R1148

UREDBA KOMISIJE (EU) št. 1148/2012
z dne 4. decembra 2012
o spremembi Priloge II k Uredbi (ES) št. 1333/2008 Evropskega parlamenta in Sveta glede uporabe žveplovega dioksida - sulfitov (E 220-228) in propan-1,2-diol alginata (E 405) v pijačah iz zavrelega grozdnega mošta
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (1) ter zlasti člena 10(3) in člena 30(5) Uredbe,
ob upoštevanju naslednjega:
(1)
V Prilogi II k Uredbi (ES) št. 1333/2008 je določen seznam Unije aditivov za živila, odobrenih za uporabo v živilih, in pogoji uporabe.
(2)
Navedeni seznam se lahko spremeni v skladu s postopkom iz Uredbe (ES) št. 1331/2008 Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila (2).
(3)
V skladu s členom 3(1) Uredbe (ES) št. 1333/2008 se lahko na pobudo Komisije ali na podlagi zahtevka seznam Unije aditivov za živila posodobi.
(4)
Zahtevek za odobritev uporabe žveplovega dioksida - sulfitov (E 220-228) in propan-1,2-diol alginata (E 405) je bil predložen 30. junija 2011 in je dostopen državam članicam.
(5)
Obstaja tehnološka potreba po uporabi žveplovega dioksida - sulfitov (E 220-228) in propan-1,2-diol alginata (E 405) v pijačah iz zavrelega grozdnega mošta. Žveplov dioksid - sulfiti (E 220-228) se dodajajo za zaustavitev oksidacije in zaviranje rasti mikroorganizmov. Prav tako preprečujejo rast neželenih kvasovk med drugim vrenjem v steklenicah. Propan-1,2-diol alginat (E 405) se dodaja za stabiliziranje pene, da se mehurčki ogljikovega dioksida ne sprostijo, zaradi česar je pena bolj kremasta in traja dlje.
(6)
Znanstveni odbor za hrano je določil priporočljiv dnevni vnos za žveplov dioksid - sulfite (E 220-228) (3) in za propan-1,2-diol alginat (E 405) (4). Pijače iz zavrelega grozdnega mošta so alkoholne pijače, ki so zaradi svojih lastnosti primerljive z drugimi alkoholnimi pijačami, kot so pivo in pijače iz zgoščenega sladu. Uživanje teh pijač lahko zato velja za alternativo uživanju drugih alkoholnih pijač, zlasti piva in pijač iz zgoščenega sladu. Dodatna izpostavljenost žveplovemu dioksidu - sulfitom (E 220-228) in propan-1,2-diol alginatu (E 405) zaradi te nove uporabe bo omejena in ne bo povzročila prekoračitve skupnega vnosa. Zato je primerno dovoliti uporabo žveplovega dioksida - sulfitov (E 220-228) kot konzervansov in propan-1,2-diol alginata (E 405) kot stabilizatorja pene v pijačah iz zavrelega grozdnega mošta.
(7)
V skladu s členom 3(2) Uredbe (ES) št. 1331/2008 se mora Komisija za posodobitev seznama Unije aditivov za živila iz Priloge II k Uredbi (ES) št. 1333/2008 posvetovati z Evropsko agencijo za varnost hrane, razen če zadevna posodobitev ne vpliva na zdravje ljudi. Odobritev uporabe žveplovega dioksida - sulfitov (E 220-228) kot konzervansov in propan-1,2-diol alginata (E 405) kot stabilizatorja pene v pijačah iz zavrelega grozdnega mošta pomeni posodobitev navedenega seznama, ki ne bo imela učinka na zdravje ljudi, zato Evropske agencije za varnost hrane ni treba zaprositi za mnenje.
(8)
V skladu s prehodnimi določbami Uredbe Komisije (EU) št. 1129/2011 (5) se seznam aditivov za živila iz Priloge II k Uredbi (ES) št. 1333/2008 načeloma uporablja od 1. junija 2013. Da se dovoli uporaba žveplovega dioksida - sulfitov (E 220-228) in propan-1,2-diol alginata (E 405) v pijačah iz zavrelega grozdnega mošta pred navedenim datumom, je treba določiti zgodnejši datum uporabe navedenega aditiva za živila.
(9)
Prilogo II k Uredbi (ES) št. 1333/2008 bi bilo zato treba ustrezno spremeniti.
(10)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala -
SPREJELA NASLEDNJO UREDBO:
Člen 1
Priloga II k Uredbi (ES) št. 1333/2008 se spremeni v skladu s Prilogo k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 4. decembra 2012

Labels: 0
3
17